CELEX: 52020PC0818
Language: mt
Date: 2020-12-16
Title: Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KEE) Nru 95/93 fir-rigward tal-eżenzjoni temporanja mir-regoli dwar l-użu tas-slots fl-ajruporti tal-Komunità minħabba l-pandemija tal-COVID-19

IL-KUMMISSJONI EWROPEA
            Brussell, 16.12.2020
            COM(2020) 818 final
            2020/0358(COD)
            Proposta għal
            REGOLAMENT TAL-PARLAMENT EWROPEW U TAL-KUNSILL 
            li jemenda r-Regolament tal-Kunsill (KEE) Nru 95/93 fir-rigward tal-eżenzjoni temporanja mir-regoli dwar l-użu tas-slots fl-ajruporti tal-Komunità minħabba l-pandemija tal-COVID-19
            (Test b’rilevanza għaż-ŻEE)
            {SWD(2020) 341 final}
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet għall-proposta u l-objettivi tagħha 
            
            
               
                  Ir-Regolament (KEE) Nru 95/93
                     1
                   (ir-“Regolament dwar is-Slots) jistabbilixxi r-regoli dwar l-allokazzjoni ta’ slots f’ajruporti tal-UE. L-Artikolu 10 jistabbilixxi r-regola “tużah jew titilfu”, li skontha, it-trasportaturi tal-ajru jridu jużaw mill-inqas 80 % tas-slots allokati tagħhom f’perjodu ta’ skedar speċifiku (sajf jew xitwa) sabiex iżommu l-preċedenza fir-rigward tal-istess serje ta’ slots għall-perjodu ta’ skedar ekwivalenti li jmiss (id-drittijiet “ta’ anterjorità” jew “storiċi”).
               
               
                  Minħabba t-tnaqqis fid-domanda tal-passiġġieri kkawżat mill-pandemija tal-COVID-19, it-trasportaturi tal-ajru għamlu bidliet kbar fl-iskedi tagħhom mill-1 ta’ Marzu 2020, li rriżultaw f’rata tal-użu tas-slots f’ajruporti kkoordinati li taqa’ sew taħt il-limitu ta’ 80 % impost mir-Regolament dwar is-Slots. 
               
               
                  Biex tindirizza dan, fit-30 ta’ Marzu 2020, l-Unjoni Ewropea adottat emenda għar-Regolament dwar is-Slots biex titneħħa r-regola “tużah jew titilfu” għall-perjodu kollu ta’ skedar tas-sajf 2020, li jintemm fl-24 ta’ Ottubru 2020. Dik l-emenda tat ukoll is-setgħa lill-Kummissjoni li testendi l-perjodu kopert mill-eżenzjoni, permezz tal-adozzjoni ta’ att delegat wieħed jew aktar. Fl-14 ta’ Ottubru 2020, il-Kummissjoni adottat att delegat li jestendi l-perjodu ta’ eżenzjoni għar-regola “tużah jew titilfu” sa tmiem l-istaġun ta’ skedar tax-xitwa 2020/2021 fis-27 ta’ Marzu 2021.
               
               
                  Kif mistenni, it-tnaqqis fid-domanda tal-passiġġieri ppersista matul il-perjodu ta’ skedar tas-sajf tal-2020. Id-data tal-Eurocontrol tistabbilixxi l-bidu tat-tnaqqis fit-traffiku fiż-Żona Ekonomika Ewropea (ŻEE) fil-ġimgħa 11 bi tnaqqis ta’ 17 % meta mqabbel mal-istess ġimgħa fl-2019. It-traffiku kompla jonqos drastikament għal tnaqqis ta’ 59 % u ta’ 82 % meta mqabbel mal-ġimgħat 12 u 13 tal-2019 rispettivament. L-aktar punti baxxi ġew irreġistrati fil-ġimgħat 15 u 16 (tnaqqis ta’ 89 %). Il-fatturi medji ta’ tagħbija f’kampjun ta’ 10 trasportaturi tal-ajru Ewropej naqsu minn 80 % fil-ġimgħa 9 għal 26 % fil-ġimgħa 15. Mhux biss it-trasportaturi tal-ajru kienu qed itiru inqas spiss, iżda t-titjiriet li kien fadal kellhom ammont ta’ sits mhux prenotati meta mqabbel mal-2019. Sal-ġimgħa 23, meta l-ivvjaġġar bl-ajru intra-UE kien reġa’ nfetaħ b’mod sinifikanti, il-fattur medju ta’ tagħbija rkupra għal 44 %. Matul l-istess ġimgħa fl-2019, il-fattur medju ta’ tagħbija tal-istess trasportaturi tal-ajru varja minn 75 % (il-ġimgħa 4) għal 86 % (il-ġimgħa 16). Sa nofs Novembru 2020, it-traffiku tal-ajru kellu tnaqqis ta’ 65 % meta mqabbel mal-istess ġimgħa fl-2019.
               
               
                  L-aħħar tbassir tal-Eurocontrol jindika li t-traffiku tal-ajru fi Frar 2021 huwa mistenni li jkun biss nofs il-livell ta’ Frar 2020. X’se jiġri lil hinn minn dan għadu mhuwiex ċert, iżda ma hemm l-ebda indikazzjoni li fl-istaġun tas-sajf 2021, id-domanda se tirritorna għal waħda simili għal-livell ta’ dawn l-aħħar snin. 
               
               
                  Fl-istess ħin, jenħtieġ li jiġi mfakkar li l-objettiv tar-regola “tużah jew titilfu” huwa li jiġi żgurat l-aktar użu effiċjenti tal-kapaċità tal-ajruport biex jiġi massimizzat il-benefiċċju għall-akbar numru ta’ utenti u biex il-passiġġieri jkunu jistgħu jgawdu minn benefiċċji ta’ suq tal-avjazzjoni u konnettività kompetittivi. L-eżenzjoni mir-regola “tużah jew titilfu” tabilħaqq ipprovdiet għajnuna lit-trasportaturi tal-ajru matul in-nuqqas attwali bla preċedent fid-domanda u restrizzjonijiet fuq l-ivvjaġġar bl-ajru filwaqt li evitat ukoll l-impatt ambjentali negattiv ta’ titjiriet vojta jew fil-maġġoranza tagħhom vojta operati biss għall-finijiet taż-żamma ta’ slots sottostanti tal-ajruporti. Madankollu, jenħtieġ li jitqies ukoll l-impatt negattiv tal-estensjoni ulterjuri tal-eżenzjoni. L-effett tal-eżenzjoni attwali huwa li tiġi ffriżata l-kompetizzjoni fil-livelli tal-2019 mingħajr ma jkun hemm rekwiżit li l-kapaċità fil-fatt tintuża b’mod effiċjenti, minħabba li d-dispożizzjonijiet ta’ dik l-eżenzjoni rriżultaw li kienu insuffiċjenti biex jiżguraw li trasportaturi tal-ajru oħrajn li jistgħu joperaw ikunu jistgħu jiksbu s-slots meħtieġa. Għall-perjodu li jibda aktar minn sena wara l-eżenzjoni tar-regola “tużah jew titilfu” (mill-1 ta’ Frar 2020 sas-27 ta’ Marzu 2021), li tippreserva s-slots ta’ anterjorità tal-2019 tat-trasportaturi tal-ajru sa tmiem l-istaġun ta’ skedar tax-xitwa 2021/2022, wasal iż-żmien li jiġi stabbilit perkors għar-ritorn lejn l-applikazzjoni normali tar-regola “tużah jew titilfu”. Ir-ritorn għan-normal ma għandux ikun f’daqqa biex jiġi evitat milli s-suq tal-avjazzjoni jiġi destabbilizzat għad-detriment tat-trasportaturi tal-ajru, tal-konnettività, tal-konsumaturi tal-UE, u tal-ambjent. Ir-ritorn għan-normal jenħtieġ li jsir f’konformità maż-żidiet futuri fil-livelli tat-traffiku lejn il-livelli tal-2019 jew permezz ta’ stabbilizzazzjoni tat-traffiku tal-ajru għal sitwazzjoni ġdida tas-suq.
               
               
                  Għalhekk qiegħed jiġi propost li mill-bidu tal-perjodu ta’ skedar tas-sajf 2021, l-applikazzjoni normali tar-rekwiżiti tal-użu tas-slots skont ir-Regolament dwar is-Slots jenħtieġ li terġa’ tapplika, iżda li r-rata jenħtieġ li tiġi stabbilita għal 40/60 minflok 80/20. Jiġifieri li t-trasportaturi tal-ajru jkunu meħtieġa joperaw 40 % ta’ serje partikolari ta’ slots, sabiex ikunu jistgħu jżommu prijorità għal serje partikolari ta’ slots operati għall-perjodu ta’ skedar ekwivalenti ta’ wara. Dan l-aġġustament jipproteġi b’mod proporzjonat id-drittijiet storiċi matul it-tnaqqis drastiku fid-domanda għall-ivvjaġġar bl-ajru kkawżat mill-pandemija tal-COVID-19 u jikkontribwixxi biex jiġi evitat l-impatt ambjentali ta’ titjiriet vojta jew vojta fil-maġġoranza tagħhom operati biss għall-finijiet taż-żamma tas-slots sottostanti tal-ajruporti. Dan jikkontribwixxi wkoll għal użu aktar effiċjenti tal-kapaċità tal-ajruporti għall-benefiċċju tal-passiġġieri u tal-konnettività. 
               
               
                  Fid-dawl tal-esperjenza miksuba, din il-proposta għall-eżenzjoni mir-regoli dwar l-użu tas-slots tinkludi kundizzjonijiet li jiżguraw li l-perjodu ta’ eżenzjoni jibqa’ kompatibbli mal-aħjar użu tal-kapaċità skarsa tal-ajruporti u tikkontribwixxi wkoll għall-preservazzjoni tal-kompetizzjoni, fl-interess tal-passiġġieri. L-eżenzjoni jenħtieġ li tkun immirata lejn it-trasportaturi tal-ajru li l-intenzjoni tagħhom hija li joperaw is-slots ta’ anterjorità tagħhom hekk kif id-domanda tirkupra biżżejjed u t-titjiriet jerġgħu jkunu ekonomikament vijabbli. Għalhekk, is-serje ta’ slots li jkunu għadhom kif ġew allokati lil trasportatur tal-ajru għall-ewwel darba, jiġifieri s-serje ta’ slots li t-trasportatur tal-ajru ma jkunx intitolat għalihom bħala riżultat tal-kisba ta’ drittijiet ta’ anterjorità, ma jenħtiġux li jkunu koperti mill-eżenzjoni peress li dawk it-trasportaturi tal-ajru jkunu applikaw għal tali slots addizzjonali bl-għarfien li d-domanda għall-ivvjaġġar bl-ajru kienet baxxa minħabba l-pandemija tal-COVID-19 u s-serje tas-slots sottostanti huma eżentati mill-applikazzjoni normali tar-regola “tużah jew titilfu”. Għalhekk, it-trasportaturi tal-ajru li jiksbu tali serje ta’ slots għall-ewwel darba se jkollhom jużaw mill-inqas 80 % ta’ tali serje ta’ slots allokati mill-ġdid biex jiksbu prijorità għall-perjodu ta’ skedar ekwivalenti li jmiss. Dan l-approċċ jikkorrispondi għall-ftehim volontarju bejn l-ajruporti, it-trasportaturi tal-ajru u l-koordinaturi tas-slots dwar l-operat tal-eżenzjoni attwali tas-slots għall-istaġun ta’ skedar tax-xitwa 2020/2021 u lil hinn minnu
                     2
                  .
               
               
                  Ir-regola “tużah jew titilfu” (jiġifieri r-rekwiżit li jintuża mill-inqas 80 % tas-serje ta’ slots) jenħtieġ li tkompli tapplika wkoll fil-każ ta’ skambji ta’ slots skont il-paragrafu 1(c) tal-Artikolu 8a, fejn l-iskambju jkun akkumpanjat minn kwalunkwe kumpens finanzjarju jew minn kumpens ieħor. L-intenzjoni hija li jiġi evitat il-ħlas ta’ remunerazzjoni għall-valur inerenti fl-eżenzjoni. B’kuntrast għal dan, skambji mingħajr kumpens finanzjarju jew mingħajr kumpens ieħor, imwettqa biex itejbu l-ħinijiet, pereżempju, ma jfixklux l-eżenzjoni li qed tiġi applikata għas-slots ikkonċernati. L-istess japplika pereżempju għal slots trasferiti bħala riżultat ta’ deċiżjonijiet mill-awtoritajiet pubbliċi skont il-liġi nazzjonali jew id-dritt tal-kompetizzjoni tal-UE (ara l-Artikolu 8b tar-Regolament dwar is-Slots).
               
               
                  Il-proposta tinkludi skadenza għat-trasportaturi tal-ajru biex jirritornaw slots mhux mixtieqa lill-koordinatur jekk ikunu se jibbenefikaw mill-eżenzjoni. Skadenza ta’ tliet ġimgħat qabel id-data skedata tal-operazzjonijiet għal dak is-slot se tippermetti lill-ajruporti u lil fornituri oħrajn ta’ servizzi tal-ajruport li jkollhom viżibbiltà fuq kemm tkun meħtieġa kapaċità u fuq il-volum ta’ operazzjonijiet mistennija biex jiġi żgurat li jagħmlu l-infrastruttura, il-faċilitajiet u l-persunal adegwati disponibbli. Dan jippermetti wkoll lil trasportaturi tal-ajru oħrajn li jistmaw liema kapaċità tal-ajruport hija disponibbli, jekk ikunu jixtiequ jużawha biex joperaw it-titjiriet. Aktar ma s-slots isiru disponibbli għar-riallokazzjoni minn kmieni, aktar ikun probabbli li trasportaturi tal-ajru oħrajn ikunu jistgħu jużawhom. Ir-regoli proposti hawnhekk ikopru kemm ir-riallokazzjoni fuq bażi temporanja għall-istaġun inkwistjoni (mingħajr ma t-trasportatur, li lilu jkunu ġew riallokati dawn is-slots, jikseb id-drittijiet ta’ anterjorità) jew fuq bażi permanenti, jiġifieri meta t-trasportatur tal-ajru li jkun irritorna s-slots lill-ġemgħa, ma jipprevedix l-użu tagħhom fil-perjodu ta’ skedar ekwivalenti li jmiss. F’dak il-każ, it-trasportaturi tal-ajru li użaw mill-inqas ħamsa minn tali slots jenħtieġ li jingħataw prijorità, fuq trasportaturi applikanti oħrajn u applikanti ġodda, għas-serje ta’ slots oriġinali kollha tat-trasportaturi li rrilaxxawhom fil-ġemgħa.
               
               
                  Huwa neċessarju wkoll li jiġi ċċarat skont liema ċirkostanzi l-koordinaturi jistgħu jirtiraw is-slots mit-trasportaturi tal-ajru. Meta koordinatur jiddetermina, abbażi tal-informazzjoni għad-dispożizzjoni tiegħu, li trasportatur tal-ajru jkun waqqaf l-operat tiegħu f’ajruport u ma jkunx għadu jista’ jopera s-slots li jkun ġie allokat, is-slots inkwistjoni jenħtieġ li jiġu rritornati immedjatament lill-ġemgħa u jkunu disponibbli għar-riallokazzjoni lil trasportaturi tal-ajru oħrajn, u dan jinvolvi t-telf ta’ drittijiet storiċi fuq dawk is-slots għal-linja tal-ajru li titlaq mill-ajruport.
               
               
                  Abbażi tal-informazzjoni attwalment disponibbli mill-Eurocontrol, huwa raġonevoli li wieħed jassumi li s-sitwazzjoni attwali, ikkaratterizzata minn tnaqqis eċċezzjonali fid-domanda, se tkompli mill-inqas sal-bidu tal-perjodu ta’ skedar tas-sajf 2021. Minħabba l-inċertezza, huwa possibbli wkoll li l-perjodu ta’ domanda eċċezzjonalment baxxa jista’ jdum mill-inqas sa u inkluż il-perjodu ta’ skedar tax-xitwa 2024/2025 skont tbassir minn kumpaniji tal-ajru u assoċjazzjonijiet tal-ajruporti, bħall-ACI-Europe u l-IATA.
               
               
                  Għalhekk, f’dawn iċ-ċirkostanzi, ir-Regolament dwar is-Slots jenħtieġ li jiġi emendat biex ikompli jipproteġi d-drittijiet ta’ anterjorità tat-trasportaturi tal-ajru f’dawk is-serje ta’ slots li ma jkunux intużaw bir-rata normali ta’ 80 % matul il-perjodu meta s-suq tal-avjazzjoni jkun ġie affettwat b’mod negattiv mill-pandemija tal-COVID-19. L-eżenzjoni mir-regoli dwar l-użu tas-slots tiġi estiża għal staġun ieħor, lil hinn mill-estensjoni prevista fir-Regolament Delegat tal-Kummissjoni (UE) 2020/1477, u għalhekk tkopri l-perjodu mit-28 ta’ Marzu 2021 sat-30 ta’ Ottubru 2021. Din l-eżenzjoni tnaqqas ir-rata ta’ użu tas-slots minn 80 % għal 40 %. Barra minn hekk, l-emenda tagħti setgħat delegati lill-Kummissjoni biex tkompli testendi l-eżenzjoni mir-regoli dwar l-użu tas-slots lil hinn mill-istaġun ta’ skedar tas-sajf 2021 u wkoll biex tkompli taġġusta r-rata tal-użu tas-slots abbażi ta’ għadd ta’ indikaturi bħad-data attwali u mbassra dwar it-traffiku tal-ajru, il-fatturi tat-tagħbija u l-użu tal-flotta. Il-Kummissjoni tadotta atti delegati, fejn meħtieġ, biex taġġusta r-rata tal-użu tas-slots, għal kwalunkwe perjodu ta’ skedar mix-xitwa 2021/2022 sa u inkluża x-xitwa 2024/2025. 
               
               
                  Il-proċess tal-allokazzjoni tas-slots iseħħ ferm qabel il-perjodu ta’ skedar rispettiv. It-trasportaturi tal-ajru, l-ajruporti u fornituri oħrajn ta’ servizzi għalhekk ikollhom bżonn ikunu jafu fil-ħin dovut dwar ir-regoli applikabbli għal perjodu ta’ skedar partikolari. Fuq l-istess bażi, l-għarfien bikri ta’ dawk ir-regoli jħeġġiġhom ukoll jirritornaw is-slots li ma għandhomx l-intenzjoni li jużaw lill-koordinatur, fi stadju bikri. Għalhekk, il-Kummissjoni jenħtieġ li tadotta l-atti delegati rilevanti qabel ma jiġi ffinalizzat il-proċess tal-allokazzjoni tas-slots. 
               
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               
                  Ir-Regolament dwar is-Slots jipprovdi lit-trasportaturi tal-ajru b’eżenzjoni mir-regoli dwar l-użu tas-slots li attwalment huma problematiċi għat-trasportaturi tal-ajru minħabba l-pandemija tal-COVID-19. Ir-Regolament dwar is-Slots jagħti s-setgħa lill-Kummissjoni biex tadotta atti delegati li jistgħu jemendaw biss il-perjodu li matulu tapplika l-eżenzjoni attwali. Perjodi estiżi ta’ eżenzjoni mir-regoli dwar l-użu tas-slots iwasslu għal distorsjonijiet fil-kompetizzjoni li jħallu impatt fuq il-konnettività tal-passiġġieri, l-impjiegi u l-kwalità tal-impjiegi fis-settur tal-avjazzjoni u jikkawżaw problemi speċifiċi għall-ajruporti u l-fornituri tas-servizzi. Fl-istess ħin, bidla f’daqqa lura lejn ir-regola normali ta’ "tużah jew titilfu", toħloq ir-riskju li jiġi kkawżat piż finanzjarju addizzjonali fuq it-trasportaturi tal-ajru, u jista’ jkollha effett ambjentali negattiv mhux intenzjonat fuq it-trasportaturi tal-ajru li jkunu qed joperaw titjiriet vojta jew fil-maġġoranza tagħhom vojta bil-għan biss li jinżammu s-slots sottostanti tal-ajruporti. Għalhekk, ir-Regolament dwar is-Slots jenħtieġ li jiġi emendat sabiex jiġu mitigati l-effetti tal-pandemija tal-COVID-19 sabiex tingħata ċertezza tad-dritt lit-trasportaturi tal-ajru u sabiex tinżamm l-unità tas-sistema Ewropea għall-allokazzjoni tas-slots.
               
            
         
         
            
               •Il-konsistenza ma’ politiki oħrajn tal-Unjoni
            
            
               
                  Il-funzjonament effettiv tas-suq intern fl-avjazzjoni u s-servizzi relatati jiddependi fuq il-prestazzjoni ekonomika tat-trasportaturi tal-ajru u partijiet oħra tas-settur tal-avjazzjoni, inkluż l-ajruporti u fornituri oħra tas-servizzi. Il-konsegwenzi ekonomiċi negattivi tal-pandemija tal-COVID-19 qed jipperikolaw is-saħħa finanzjarja tagħhom u qed ikollhom effetti negattivi serji fuq is-sistema tat-trasport bl-ajru u l-ekonomija b’mod ġenerali. L-emenda tar-Regolament dwar is-Slots hija għalhekk ta’ importanza kbira. Barra minn hekk, hija konsistenti wkoll mal-politika tal-UE dwar il-klima peress li tipprevjeni lit-trasportaturi tal-ajru milli jinċentivaw titjiriet vojta jew fil-maġġoranza tagħhom vojta operati biss biex jinżammu s-slots tal-ajruporti sottostanti.
               
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Bażi ġuridika
            
            
               
                  Il-bażi ġuridika ta’ din il-proposta hija l-Artikolu 100(2) tat-Trattat dwar il-Funzjonament tal-Unjoni Ewropea. Dak l-Artikolu jipprovdi l-bażi ġuridika biex tiġi adottata l-leġiżlazzjoni xierqa kollha dwar it-trasport bl-ajru u jservi bħala l-bażi ġurdika għar-Regolament dwar is-Slots u l-emendi tiegħu.
               
            
            
               •Is-Sussidjarjetà (għall-kompetenza mhux esklużiva) 
            
            
               
                  L-objettivi tal-proposta ma jistgħux jinkisbu b’mod suffiċjenti mill-Istati Membri peress li r-Regolament dwar is-Slots ma jippermettix li l-Istati Membri jirrikjedu li l-koordinaturi jimponu kundizzjonijiet għall-eżenzjoni mir-regoli dwar l-użu tas-slots, u jibdlu r-rata tal-użu tas-slots b’rispons għal-livelli tat-traffiku li qegħdin jinbidlu. Dan l-objettiv jista’ jinkiseb biss billi l-Unjoni temenda r-Regolament dwar is-Slots.
               
            
            
               •Proporzjonalità
            
            
               
                  Il-proposta ma tmurx lil hinn minn dak li huwa meħtieġ biex jinkiseb l-objettiv li jittaffa l-impatt ekonomiku tal-pandemija tal-COVID-19 għall-funzjonament tar-Regolament dwar is-Slots. Il-proposta tilħaq bilanċ bejn il-ħtieġa li l-linji tal-ajru jingħataw eżenzjoni mir-regola “tużah jew titilfu” b’rispons għad-domanda baxxa fl-ivvjaġġar bl-ajru li rriżultat mill-pandemija tal-COVID-19 u l-ħtieġa tar-ritorn lejn l-applikazzjoni normali tar-regoli tal-allokazzjoni tas-slots b’mod proporzjonali mal-irkupru tal-livelli tat-traffiku tal-ajru. Il-proposta tinkludi wkoll għadd ta’ miżuri favur il-kompetizzjoni biex jiġu indirizzati ċerti effetti negattivi mhux intenzjonati mill-eżenzjoni attwali tas-slots.
               
            
            
               •Għażla tal-istrument
            
            
               
                  Biex jilħaq l-objettiv tiegħu, l-istrument legali jrid ikun ta’ applikazzjoni diretta u ġenerali, bl-istess mod bħar-Regolament dwar is-Slots. Għalhekk, l-istrument legali xieraq huwa regolament.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •L-evalwazzjonijiet ex post/il-kontrolli tal-idoneità tal-leġiżlazzjoni eżistenti
            
            
               
                  L-Artikolu 10a(4) tar-Regolament dwar is-Slots, kif emendat bir-Regolament (UE) 2020/459, irrikjeda li sal-15 ta’ Settembru 2020, il-Kummissjoni tippreżenta rapport sommarju dwar is-sitwazzjoni tat-traffiku tal-ajru lill-Parlament Ewropew u lill-Kunsill. Sabiex jiġbru d-data u informazzjoni oħra, is-servizzi tal-Kummissjoni kienu qegħdin f’kuntatt regolari mat-trasportaturi tal-ajru, mal-ajruporti, mal-koordinaturi tas-slots fl-ajruporti, kif ukoll mal-assoċjazzjonijiet tagħhom għall-monitoraġġ tas-sitwazzjoni tat-traffiku tal-ajru li qed tevolvi, biex jiġi vvalutat l-impatt tal-pandemija tal-COVID-19 fuq id-domanda għat-trasport bl-ajru u l-livell tat-traffiku tal-ajru, u biex tiġi ddeterminata l-effettività tal-eżenzjoni tas-slots. Ir-rapport ippubblikat fl-14 ta’ Settembru 2020 jivvaluta l-implimentazzjoni tal-eżenzjoni tas-slots u jidentifika ċerti nuqqasijiet. Ma twettqitx evalwazzjoni skont ir-regoli għal regolamentazzjoni aħjar minħabba l-urġenza li jiġu adottati regoli li jipprovdu lit-trasportaturi fiż-żmien dovut b’eżenzjoni adegwata mir-regola “tużah jew titilfu”, fid-dawl tal-konsegwenzi persistenti tal-pandemija tal-COVID-19 fuq it-traffiku tal-ajru. 
               
            
            
               •Konsultazzjonijiet mal-partijiet ikkonċernati
            
            
               
                  Minħabba l-urġenza tal-kwistjoni, ma twettqux konsultazzjonijiet formali mal-partijiet ikkonċernati. Il-Kummissjoni ppubblikat Pjan Direzzjonali għall-feedback u konsultazzjoni pubblika dwar il-portal ta’ regolamentazzjoni aħjar li għalih il-partijiet ikkonċernati setgħu jwieġbu mill-1 sat-28 ta’Settembru 2020. Minħabba l-urġenza tal-kwistjoni, il-konsultazzjoni tqassret mit-12-il ġimgħa tas-soltu għal 4 ġimgħat. Tnedew ukoll konsultazzjoni mmirata u talbiet għad-data matul l-istess perjodu ta’ żmien.
               
            
            
               •Ġbir u użu tal-għarfien espert
            
            
               
                  Kif spjegat, ma setax jinkiseb għarfien espert estensiv minħabba l-urġenza tas-sitwazzjoni. Madankollu, il-Kummissjoni bbażat ruħha fuq l-esperjenza miksuba permezz tal-applikazzjoni u l-emendi tar-Regolament dwar is-Slots li kienu jinkludu wkoll konsultazzjonijiet mal-esperti.
               
            
            
               •Il-valutazzjoni tal-impatt
            
            
               
                  Minħabba l-urġenza tas-sitwazzjoni, ma twettqitx valutazzjoni tal-impatt skont regoli ta’ regolamentazzjoni aħjar. Il-proposta hija akkumpanjata minn dokument ta’ ħidma tal-persunal. Hija tippreżenta l-konsegwenzi tal-applikazzjoni tar-regola “tużah jew titilfu” matul il-pandemija tal-COVID-19, informazzjoni dwar l-operat tal-eżenzjoni tas-slots mid-dħul fis-seħħ tagħha, u tiddeskrivi n-nuqqasijiet li ħarġu fis-suq tal-avjazzjoni. Barra minn hekk, hija tiddiskuti l-eliminazzjoni gradwali tal-eżenzjoni mir-regoli dwar l-użu tas-slots li tkun marbuta mar-ritorn gradwali tat-traffiku tal-ajru. Tippreżenta t-triq ’il quddiem ippreferuta biex jiġu indirizzati n-nuqqasijiet u jiġu vvalutati l-konsegwenzi probabbli tagħhom.
               
            
         
         
            
               •Drittijiet fundamentali
            
            
               
                  Mhux applikabbli. 
               
            
            
               4.IMPLIKAZZJONIJIET BAĠITARJI
            
            
               
                  Mhux applikabbli.
               
            
            
               5.ELEMENTI OĦRAJN
            
            
               •Il-pjanijiet għall-implimentazzjoni u l-arranġamenti ta’ monitoraġġ, ta’ evalwazzjoni u ta’ rapportar
            
            
               Il-Kummissjoni jenħtieġ li tkompli ssegwi l-iżvilupp tal-pandemija tal-COVID-19 u l-impatt tagħha fuq it-trasport bl-ajru. L-istess bħal skont ir-Regolament (UE) 2020/459, il-Kummissjoni jenħtieġ li tingħata s-setgħa li tadotta att delegat li jestendi l-perjodi ta’ żmien ikkonċernati mill-miżura, kif ukoll li taġġusta r-rekwiżit tal-użu minimu, kif meħtieġ. 
            
            
               •Spjegazzjoni dettaljata tad-dispożizzjonijiet speċifiċi tal-proposta
            
            
               Fl-Artikolu 2 tar-Regolament dwar is-Slots tiżdied definizzjoni temporanja ġdida għal “applikanti ġodda” biex aktar trasportaturi tal-ajru jkunu jistgħu jikkwalifikaw bħala applikanti ġodda u jiksbu slots mill-ġemgħa u b’hekk tiġi permessa aktar kompetizzjoni fl-ajruporti fid-dawl tar-rata ta’ użu mnaqqsa li tagħmilha aktar faċli għat-trasportaturi stabbiliti fl-ajruport biex iżommu s-slots tagħhom.
            
            
               Barra minn hekk, tiżdied definizzjoni ġdida għal “parametri ta’ koordinazzjoni tal-COVID-19” u jiddaħħal il-paragrafu 6a fl-Artikolu 8 biex tiġi indirizzata l-possibbiltà li miżuri sanitarji speċifiċi f’ajruport b’riżultat tal-pandemija tal-COVID-19 jistgħu jnaqqsu l-kapaċità disponibbli f’dak l-ajruport, li jfisser li mhux is-slots kollha jistgħu jiġu operati fil-ħinijiet li għalihom ġew allokati. Il-koordinaturi jenħtieġ li jkunu jistgħu jiskedaw mill-ġdid jew jikkanċellaw is-slots allokati jew mitluba, li ma jistgħux jiġu akkomodati wara diskussjoni mat-trasportaturi tal-ajru affettwati. L-assoċjazzjonijiet tal-koordinaturi tat-trasportaturi bl-ajru, tal-ajruporti u tas-slots ilhom jiddiskutu kif l-aħjar jiġu indirizzati dawn is-sitwazzjonijiet filwaqt li jiġu kkunsidrati l-interessi kummerċjali differenti. Il-koordinaturi jenħtieġ li jikkunsidraw dawn l-aħjar prattiki fil-forma ta’ linji gwida tal-industrija jew regoli lokali jekk ikunu konformi mal-prinċipji tat-trasparenza u n-nondiskriminazzjoni u ma jitfgħux dubju fuq l-indipendenza tal-koordinaturi. 
            
            
               
                  Fejn is-slots ikunu ġew magħmulin disponibbli, matul perjodu ta’ skedar partikolari, minn trasportaturi li jkollhom drittijiet storiċi għas-serje ta’ slots rilevanti, it-trasportaturi li jkunu għamlu użu minn tali slots huma probabbli li jikkontribwixxu għall-użu effiċjenti tas-serje ta’ slots rilevanti f’perjodi ta’ skedar sussegwenti. Għaldaqstant, jiżdied paragrafu 2a ġdid mal-Artikolu 8, li jagħti prijorità lil tali trasportaturi tal-ajru għall-allokazzjoni tas-serje inkwistjoni fil-perjodu ta’ skedar ekwivalenti li jmiss, diment li t-trasportatur tal-ajru li oriġinarjament ikollu drittijiet storiċi fis-serje partikolari ma jitlobhomx u li t-trasportatur li jagħmel it-talba jkun opera ħamsa mis-slots li jiffurmaw is-serje. Sabiex tiġi evitata l-frammentazzjoni tal-kapaċità u tal-iskedi tal-ajruport, it-trasportatur tal-ajru li jirċievi prijorità jenħtieġ li jiġi allokat is-serje kollha li minnha jagħmlu parti s-slots operati. F’każ li aktar minn trasportatur tal-ajru wieħed ikun uża slots tal-istess serje, tingħata prijorità lit-trasportatur li jkun uża l-ogħla numru ta’ slots.
               
               
                  Fl-Artikolu 10(4) jiżdied punt (e) ġdid biex tiġi indirizzata sitwazzjoni fejn il-kapaċità tal-passiġġieri li jtiru fuq ċerti rotot tiġi affettwata b’mod sinifikanti minn miżuri adottati mill-awtoritajiet pubbliċi biex irażżnu t-tixrid tal-pandemija tal-COVID-19 (eż. restrizzjonijiet fuq id-drittijiet tat-traffiku, fuq il-passiġġieri u/jew l-ekwipaġġ, l-għeluq tal-fruntieri), wara t-tlestija tal-proċess ta’ allokazzjoni tas-slots għall-istaġun li jmiss. F’dawn il-każijiet, it-trasportaturi tal-ajru jistgħu jiġu eżentati mill-applikazzjoni tar-regola “tużah jew titilfu” (kif emendata). Madankollu, dan il-vantaġġ huwa limitat sabiex jiġi evitat kwalunkwe effett mhux intenzjonat (għad-dettalji ara l-erba’ subparagrafi l-ġodda miżjuda mal-Artikolu 10(4)).
               
               
                  L-Artikolu 10a huwa modifikat b’diversi modi. Il-perjodu tal-eżenzjoni attwali fl-Artikolu 10a (promulgat fir-Regolament (UE) 2020/459 f’Marzu 2020) ġie estiż bir-Regolament Delegat (UE) 2020/1477 adottat fl-14 ta’ Ottubru 2020, sas-27 ta’ Marzu 2021. Matul dan il-perjodu, il-koordinaturi jridu, għall-valutazzjoni tad-drittijiet ta’ prijorità, iqisu s-slots allokati għall-perjodu mill-1 ta’ Marzu 2020 sas-27 ta’ Marzu 2021 bħallikieku ġew operati mit-trasportatur tal-ajru li lilu ġew allokati inizjalment. Jinżamm perjodu ta’ eżenzjoni addizzjonali għal slots użati bejn l-UE u ċ-Ċina jew bejn l-UE u Hong Kong (mit-23 ta’ Jannar 2020).
               
               
                  Il-paragrafu 2a ġdid propost tal-Artikolu 10a, jistipula li għal serje ta’ slots allokati għall-perjodu mit-28 ta’ Marzu 2021 sat-30 ta’ Ottubru 2021, it-trasportaturi tal-ajru se jkunu intitolati għall-istess serje ta’ slots fil-perjodu ta’ skedar ekwivalenti li jmiss, fejn ikunu użaw 40 % tas-slots f’dik is-serje. 
               
               
                  Il-punt (a) tal-paragrafu 3a l-ġdid tal-Artikolu 10a jirrestrinġi l-kamp ta’ applikazzjoni tal-eżenzjoni applikabbli għas-slots allokati skont l-Artikolu 10(2) tar-Regolament dwar is-Slots. Huwa propost li slots li jikkostitwixxu serje u li jkunu ġew allokati mill-ġdid għall-perjodu ta’ skedar rispettiv ma jkunux eliġibbli għall-eżenzjoni u se jkollhom jiġu operati skont ir-rata ta’ użu ta’ slots ta’ 80 % għat-trasportatur li joperahom biex ikun intitolat għall-istess serje fil-perjodu ta’ skedar ekwivalenti li jmiss.
               
               
                  Il-punt (b) tal-Artikolu 10a(3a) jeskludi mill-eżenzjoni lil dawk is-slots li jkunu ġew skambjati flimkien ma’ kumpens finanzjarju jew kumpens ieħor. Dan huwa importanti biex jiġi żgurat li l-valur tal-eżenzjoni ma jkunx inkluż f’xi kummerċ sekondarju jew f’xi kiri ta’ slot lil xi trasportatur tal-ajru ieħor. Din id-dispożizzjoni ma għandha l-ebda effett retroattiv, jiġifieri, slots li ġew innegozjati u li ġew operati mit-trasportatur tal-ajru “akkwirent” b’effett mill-perjodu ta’ skedar ekwivalenti preċedenti (jew qabel) huma eliġibbli għall-eżenzjoni.
               
               
                  Jiddaħħal il-paragrafu 7 ġdid fl-Artikolu 10a sabiex matul il-perjodu ta’ eżenzjoni mir-regoli dwar l-użu tas-slots, trasportatur tal-ajru li ma jkunx biħsiebu juża slot irid jagħmlu disponibbli għal riallokazzjoni temporanja lil trasportaturi tal-ajru oħrajn mhux aktar tard minn tliet ġimgħat qabel id-data ppjanata tal-operat tas-slot. Dan biex jgħin lil trasportaturi oħrajn li jkunu jixtiequ joperaw tali slots fuq bażi ad hoc. Dawk it-trasportaturi tal-ajru l-oħrajn jenħtieġ li jkollhom biżżejjed żmien biex jippjanaw l-operazzjonijiet tagħhom u wkoll biex jiżguraw li l-passiġġieri, l-ajruporti u l-fornituri tas-servizzi tal-ajruport ikunu avżati bil-quddiem dwar l-operazzjonijiet ippjanati tat-trasportaturi tal-ajru.
               
               
                  Il-paragrafu 4 tal-Artikolu 10a jagħti s-setgħa lill-Kummissjoni biex tadotta atti delegati biex jiġi estiż ulterjorment il-perjodu li matulu tapplika l-eżenzjoni jekk il-pandemija tal-COVID-19 ma tiġix solvuta u jibqa’ jkollha impatt negattiv fuq is-settur tat-trasport bl-ajru, inkluż fuq id-drittijiet storiċi ta’ anterjorità. Il-Kummissjoni għandha wkoll is-setgħa li temenda r-rata ta’ użu skont l-evoluzzjoni tal-livelli tat-traffiku. Minħabba l-fatt ta’ kemm infirxet malajr it-tifqigħa, l-atti delegati jenħtieġ li jiġu adottati bi proċedura ta’ urġenza. 
               
               
                  Jiżdied subparagrafu ġdid mal-Artikolu 14(5) li jipprovdi għal sistema ta’ sanzjonijiet u miżuri fil-każ li ma jkunx hemm konformità mal-paragrafu 7 il-ġdid tal-Artikolu 10a.
               
               
                  Il-punt (c) ġdid tal-Artikolu 14(6) jippermetti lill-koordinatur jieħu azzjoni u jirtira slots meta trasportatur tal-ajru jieqaf jopera f’dak l-ajruport. F’tali każijiet, il-koordinatur jista’ jirtira s-slots immedjatament għall-bqija tal-perjodu ta’ skedar, mingħajr ma jkollu jistenna sa tmiem dak il-perjodu, u jagħmel is-slots disponibbli għar-riallokazzjoni kmieni kemm jista’ jkun.
               
            
         
         
            
               2020/0358 (COD)
            
            
               Proposta għal
            
            
               REGOLAMENT TAL-PARLAMENT EWROPEW U TAL-KUNSILL
            
            
               li jemenda r-Regolament tal-Kunsill (KEE) Nru 95/93 fir-rigward tal-eżenzjoni temporanja mir-regoli dwar l-użu tas-slots fl-ajruporti tal-Komunità minħabba l-pandemija tal-COVID-19
            
            
               (Test b’rilevanza għaż-ŻEE)
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) tiegħu,
            
            
               Wara li kkunsidraw il-proposta mill-Kummissjoni Ewropea,
            
            
               Wara t-trażmissjoni tal-abbozz tal-att leġiżlattiv lill-parlamenti nazzjonali,
            
            
               Wara li kkunsidraw l-opinjoni tal-Kumitat Ekonomiku u Soċjali Ewropew
                  3
               ,
            
            
               Wara li kkunsidraw l-opinjoni tal-Kumitat tar-Reġjuni
                  4
               ,
            
            
               Filwaqt li jaġixxu f’konformità mal-proċedura leġiżlattiva ordinarja,
            
            
               Billi:
            
            
               (1)Il-pandemija tal-COVID-19 wasslet għal tnaqqis kbir fit-traffiku tal-ajru minħabba tnaqqis sinifikanti fid-domanda u minħabba miżuri diretti li ttieħdu mill-Istati Membri u minn pajjiżi terzi biex jikkontrollaw il-pandemija. L-impatt fuq it-trasportaturi tal-ajru ilu detrimentali mill-1 ta’ Marzu 2020, u ’l quddiem, x’aktarx li jkompli jkollu impatt negattiv fuq it-trasportaturi tal-ajru sa u inkluża x-xitwa 2024/2025.
            
            
               (2)Dawk iċ-ċirkostanzi huma lil hinn mill-kontroll tat-trasportaturi tal-ajru u wassluhom biex volontarjament jew involontarjament jikkanċellaw is-servizzi tal-ajru b’reazzjoni għal dawk iċ-ċirkostanzi. B’mod partikolari, il-kanċellazzjonijiet volontarji jipproteġu s-saħħa finanzjarja tat-trasportaturi tal-ajru u fl-istess ħin jevitaw l-impatt ambjentali negattiv ta’ titjiriet vojta jew fil-maġġoranza tagħhom vojta operati biss biex iżommu s-slots tagħhom.
            
            
               (3)Iċ-ċifri ppubblikati mill-Eurocontrol, li hija l-maniġer tan-network għall-funzjonijiet tan-network tat-traffiku tal-ajru, tal-ajru uniku Ewropew, jindikaw tnaqqis kontinwu sena wara l-oħra fit-traffiku tal-ajru ta’ madwar 74 % minn nofs Ġunju 2020. 
            
            
               (4)F’termini tal-prenotazzjonijiet magħrufa, it-tbassir tal-Eurocontrol u t-tbassir epidemjoloġiku, mhuwiex possibbli li jiġi mbassar meta l-perjodu ta’ domanda mnaqqsa ħafna kkawżata mill-pandemija tal-COVID-19 x’aktarx li se jintemm. Skont l-aħħar tbassir tal-Eurocontrol, fi Frar 2021 it-traffiku tal-ajru se jkun ta’ madwar nofs il-livell ta’ Frar 2020. It-tbassir li jestendi lil hinn minn dik id-data jiddependi fuq għadd ta’ fatturi mhux magħrufa, bħad-disponibbiltà ta’ vaċċin tal-COVID-19. F’dawn iċ-ċirkostanzi, it-trasportaturi tal-ajru li jonqsu milli jużaw is-slots tagħhom skont ir-rata tal-użu tas-slots kif stabbilit fir-Regolament tal-Kunsill (KEE) Nru 95/93
                  5
                ma għandhomx jitilfu awtomatikament il-preċedenza fuq is-serje ta’ slots stabbilita fl-Artikolu 8(2) u l-Artikolu 10(2) li kieku kienu jgawdu. Għal dan il-għan jenħtieġ li jiġu stabbiliti regoli speċifiċi. 
            
            
               (5)Dawk ir-regoli jenħtieġ li fl-istess ħin jindirizzaw l-impatti potenzjalment negattivi fuq il-kompetizzjoni tat-trasportaturi tal-ajru. B’mod partikolari, jenħtieġ li jiġi żgurat li t-trasportaturi tal-ajru li jkunu lesti jipprovdu servizzi jkunu jistgħu jużaw kapaċità mhux użata bi kwalunkwe prospett ta’ żamma ta’ tali slots għal terminu twil. Dan jenħtieġ li jżomm l-inċentivi tat-trasportaturi tal-ajru biex jagħmlu użu mill-kapaċità tal-ajruporti, li min-naħa tagħha tkun ta’ benefiċċju għall-konsumaturi.
            
            
               (6)Huwa għalhekk meħtieġ li jiġu definiti, skont dawn il-prinċipji u għal perjodu ta’ żmien limitat, il-kundizzjonijiet li skonthom it-trasportaturi tal-ajru jibqgħu intitolati għas-serje ta’ slots skont l-Artikolu 8(2) u l-Artikolu 10(2), u li jiġu stabbiliti rekwiżiti għat-trasportaturi tal-ajru kkonċernati biex jirrilaxxaw il-kapaċità mhux użata.
            
            
               (7)Id-definizzjoni tat-terminu “applikant ġdid” jenħtieġ li tiġi adattata għall-finijiet tal-perjodu kkonċernat, biex jiżdied l-għadd ta’ trasportaturi tal-ajru li jistgħu jikkwalifikaw bħala applikanti ġodda, u b’hekk tingħata l-opportunità lil aktar trasportaturi tal-ajru li jixtiequ li jistabbilixxu u li jespandu l-operazzjonijiet tagħhom. Fl-istess ħin, jeħtieġ li jiġu limitati l-privileġġi korrispondenti għall-applikanti ġodda ġenwini, billi jiġu esklużi t-trasportaturi li, flimkien ma’ kwalunkwe kumpanija omm, jew mas-sussidjarji proprji jew mas-sussidjarji ta’ kumpanija omm, ikollhom aktar minn 10 % tal-għadd totali ta’ slots allokati fil-jum inkwistjoni f’ajruport partikolari. 
            
         
         
            
               (8)Matul il-perjodu li matulu tiġi applikata l-eżenzjoni mir-regoli dwar l-użu tas-slots, is-sistema tal-allokazzjoni tas-slots jenħtieġ li tirrikonoxxi l-isforz tat-trasportaturi tal-ajru li jkunu operaw titjiriet bl-użu ta’ slots li huma parti minn serje li trasportatur tal-ajru ieħor huwa intitolat għaliha skont l-Artikolu 8(2) u l-Artikolu 10(2), iżda li jkunu tqiegħdu għad-dispożizzjoni tal-koordinatur tas-slots għal riallokazzjoni temporanja. Għalhekk, it-trasportaturi tal-ajru li jkunu operaw mill-inqas ħames slots ta’ serje jenħtieġ li jirċievu prijorità għall-allokazzjoni ta’ dawk is-serje fil-perjodu ta’ skedar ekwivalenti li jmiss, sakemm it-trasportatur tal-ajru intitolat għalihom skont l-Artikolu 8(2) u l-Artikolu 10(2) ma jitlobhomx.
            
            
               (9)L-impożizzjoni ta’ miżuri sanitarji speċifiċi għall-COVID-19 fl-ajruporti tista’ tnaqqas il-kapaċità disponibbli, u dan jista’ joħloq il-ħtieġa li jiġu previsti parametri speċifiċi ta’ koordinazzjoni għall-COVID-19. F’tali sitwazzjonijiet, u sabiex tiġi permessa l-applikazzjoni xierqa ta’ tali parametri, il-koordinaturi jenħtieġ li jingħataw is-setgħa li jadattaw il-ħin tas-slots allokati lit-trasportaturi tal-ajru skont l-Artikolu 8 jew li jikkanċellaw tali slots għall-perjodu ta’ skedar li matulu japplikaw il-miżuri sanitarji speċifiċi għall-COVID-19.
            
            
               (10)Il-konsegwenzi negattivi ta’ miżuri possibbli mill-awtoritajiet pubbliċi li jirrestrinġu l-kapaċità li wieħed jivvjaġġa fi żmien qasir ħafna ma jistgħux jiġu attribwiti lit-trasportaturi tal-ajru u għalhekk jenħtieġ li jiġu mitigati. Għalhekk, it-trasportaturi tal-ajru ma għandhomx jiġu penalizzati talli jkunu naqsu milli jużaw is-slots fejn dan in-nuqqas jirriżulta minn tali miżuri restrittivi li kienu għadhom ma ġewx ippubblikati meta ġew allokati s-slots. F’tali ċirkostanzi, it-trasportaturi tal-ajru jenħtieġ li jibqgħu intitolati għal tali serje fl-istaġun ta’ skedar ekwivalenti li jmiss. Tali miżuri jistgħu jinkludu, bħala eżempju, restrizzjonijiet governattivi severi relatati mal-COVID-19 fuq l-għadd massimu ta’ passiġġieri li jaslu jew jitilqu fuq titjira speċifika jew permezz ta’ ajruport speċifiku, jew miżuri li jagħmlu l-operat ta’ servizz tal-ajru prattikament jew teknikament impossibbli permezz tal-impożizzjoni ta’ restrizzjonijiet fuq il-movimenti tal-ekwipaġġ tal-linji tal-ajru jew fuq id-disponibbiltà ta’ servizzi essenzjali għall-appoġġ dirett tal-operat ta’ servizz tal-ajru. L-eżenzjoni speċifika mill-effetti tal-impożizzjoni ta’ tali miżuri jenħtieġ li tkun ristretta għal massimu ta’ żewġ perjodi ta’ skedar konsekuttivi.
            
            
               (11)It-trasportaturi tal-ajru jenħtieġ li jiġu eżentati, sal-punt meħtieġ, mir-rekwiżiti rigward l-użu tas-slots, rilevanti għall-użu tas-slots fil-perjodu ta’ skedar ekwivalenti sussegwenti, matul perjodi fejn id-domanda tintlaqat b’mod sinifikanti minħabba l-effett tal-pandemija tal-COVID-19. Dan jenħtieġ li jippermettilhom iżidu s-servizzi meta ċ-ċirkostanzi jippermettu. Ir-rata minima tal-użu aktar baxxa, stabbilita għal dan il-għan jenħtieġ li tqis il-perspettiva attwali tat-traffiku tal-ajru, li hija ta’ 50 % tal-livelli tat-traffiku tal-2019, l-inċertezza dwar il-pandemija tal-COVID-19 u r-ritorn tal-fiduċja tal-konsumaturi u tal-livelli tat-traffiku. Madankollu, minħabba l-perspettiva li l-livelli tat-traffiku jerġgħu jiżdiedu f’punt partikolari, jenħtieġ li jkun possibbli li tiġi emendata r-rata minima tal-użu permezz ta’ Atti Delegati. It-trasportaturi tal-ajru u l-koordinaturi jenħtieġ li jkunu jistgħu jimpenjaw ruħhom fil-ħin fil-preparazzjonijiet meħtieġa, fid-dawl tal-kundizzjonijiet li għandhom jiġu applikati għall-operat tas-slots f’perjodu ta’ skedar partikolari. Għalhekk, il-Kummissjoni jenħtieġ li tagħmel ħilitha biex tadotta l-Att Delegat malajr kemm jista’ jkun u jenħtieġ li tadotta tali atti fi kwalunkwe każ qabel l-iskadenza għar-ritorn tas-slots kif stabbilit fl-Artikolu 10(3).
            
            
               (12)Sabiex jiġu minimizzati l-ostakli għad-dħul u sabiex jiġi evitat li l-eżenzjoni mir-rekwiżiti ġenerali tal-użu tas-slots ikollha impatt negattiv fuq il-pożizzjoni kompetittiva tat-trasportaturi tal-ajru lil hinn minn dak li huwa ġġustifikat, l-applikazzjoni tal-eżenzjoni jenħtieġ li tkun ristretta għal dawk is-slots li t-trasportatur tal-ajru kien preċedentement opera fl-ajruporti kkonċernati. Bl-istess mod, l-eżenzjoni ma jenħtieġx li tapplika għal slots li jkunu ġew skambjati bħala parti minn arranġament kummerċjali, li jwassal għal kumpens monetarju jew għal kumpens ieħor, bejn trasportaturi li mhumiex parti mill-istess grupp.
            
            
               (13)Sabiex ikun hemm rispons flessibbli, fejn meħtieġ u ġġustifikat, għall-isfidi li qed jiffaċċja s-settur tat-trasport bl-ajru minħabba l-pandemija tal-COVID-19, il-Kummissjoni jenħtieġ li tingħata s-setgħa li tadotta atti f’konformità mal-Artikolu 290 tat-Trattat dwar il-Funzjonament tal-Unjoni Ewropea biex temenda r-Regolament (KEE) Nru 95/93 fir-rigward tal-estensjoni tal-perjodu ta’ applikazzjoni tal-eżenzjoni mir-regola tal-użu tas-slots prevista minn dan ir-Regolament. Huwa partikolarment importanti li l-Kummissjoni twettaq konsultazzjonijiet xierqa matul il-ħidma preparatorja tagħha, inkluż fil-livell tal-esperti, u li dawk il-konsultazzjonijiet jitwettqu f’konformità mal-prinċipji stabbiliti fil-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet
                  6
               . B’mod partikolari, biex tiġi żgurata parteċipazzjoni ugwali fit-tħejjija tal-atti delegati, il-Parlament Ewropew u l-Kunsill jirċievu d-dokumenti kollha fl-istess ħin bħall-esperti tal-Istati Membri, u l-esperti tagħhom ikollhom aċċess sistematiku għal-laqgħat tal-gruppi ta’ esperti tal-Kummissjoni li jittrattaw it-tħejjija ta’ atti delegati.
            
            
               (14)L-ajruporti, il-fornituri tas-servizzi tal-ajruport u t-trasportaturi tal-ajru jeħtieġ li jkollhom viżibbiltà fuq il-kapaċità disponibbli għall-finijiet ta’ ppjanar adegwat. It-trasportaturi tal-ajru jenħtieġ li jagħmlu s-slots li ma jkunx hemm il-ħsieb li jintużaw, disponibbli għall-koordinatur għal riallokazzjoni possibbli kmieni kemm jista’ jkun u mhux aktar tard minn tliet ġimgħat qabel id-data ppjanata tat-tħaddim tagħhom. Huma jenħtieġ li jkunu soġġetti għal sanzjonijiet xierqa jew għal miżuri ekwivalenti f’każ ta’ nonkonformità.
            
            
               (15)Meta koordinatur ikun issodisfat li trasportatur tal-ajru jkun waqaf jopera f’ajruport, il-koordinatur jenħtieġ li jirtira minnufih is-slots mit-trasportatur tal-ajru inkwistjoni u jpoġġihom fil-ġemgħa għar-riallokazzjoni lil trasportaturi oħrajn.
            
            
               (16)Minħabba l-urġenza li tirriżulta miċ-ċirkostanzi eċċezzjonali relatati mal-pandemija tal-COVID-19 li jiġġustifikaw il-miżuri stabbiliti f’dan ir-Regolament, huwa meqjus xieraq li tiġi prevista eċċezzjoni għall-perjodu ta’ tmien ġimgħat imsemmi fl-Artikolu 4 tal-Protokoll Nru 1 dwar ir-rwol tal-Parlamenti nazzjonali fl-Unjoni Ewropea, li huwa anness mat-Trattat dwar l-Unjoni Ewropea, mat-Trattat dwar il-Funzjonament tal-Unjoni Ewropea u mat-Trattat li jistabbilixxi l-Komunità Ewropea tal-Enerġija Atomika.
            
            
               (17)Fid-dawl tal-urġenza li tirriżulta miċ-ċirkostanzi eċċezzjonali relatati mal-pandemija tal-COVID-19, li jiġġustifikaw il-miżuri proposti, huwa meqjus xieraq li jiġi previst dħul fis-seħħ immedjat ta’ dan ir-Regolament,
            
            
               ADOTTAW DAN IR-REGOLAMENT:
            
            
               Artikolu 1
            
            
               Ir-Regolament (KEE) Nru 95/93 huwa emendat kif ġej:
            
            
               (1) L-Artikolu 2 huwa emendat kif ġej:
            
            
               (a) jiddaħħal il-punt (ba) li ġej:
            
            
               “(ba) matul il-perjodu msemmi fl-Artikolu 10a(2a) “applikant ġdid” għandu jfisser:
            
            
               (i)
                     trasportatur tal-ajru li jitlob, bħala parti minn serje ta’ slots, slot f’ajruport f’jum partikolari, fejn, jekk it-talba tat-trasportatur tintlaqa’, dan fit-total ikollu inqas minn seba’ slots f’dak l-ajruport f’dak il-jum; jew
            
            
               (ii)
                     trasportatur tal-ajru li jitlob serje ta’ slots għal servizz ta’ passiġġieri skedat mingħajr waqfien bejn żewġ ajruporti tal-Unjoni Ewropea, fejn massimu ta’ żewġ trasportaturi oħra tal-ajru joperaw l-istess servizz skedat mingħajr waqfien bejn dawk l-ajruporti f’dak il-jum, u fejn, jekk it-talba tat-trasportatur tal-ajru tiġi aċċettata, it-trasportatur tal-ajru xorta waħda jkollu anqas minn disa’ slots fl-iskeda f’dak l-ajruport f’dak il-jum għal dak is-servizz mingħajr waqfien.
            
            
               Trasportatur tal-ajru li flimkien mal-kumpanija omm tiegħu, is-sussidjarji tiegħu stess jew is-sussidjarji tal-kumpanija omm tiegħu, ikollu aktar minn 10 % tas-slots totali allokati fil-jum inkwistjoni f’ajruport partikolari, ma għandux jitqies bħala applikant ġdid f’dak l-ajruport;”;
            
            
               (b) il-punt (m) huwa sostitwit b’dan li ġej:
            
         
         
            
               “(m) “parametri ta’ koordinazzjoni” għandha tfisser l-espressjoni f’termini operazzjonali tal-kapaċità kollha disponibbli għall-allokazzjoni ta’ slot f’ajruport matul kull perjodu ta’ koordinazzjoni, li tirrifletti l-fatturi tekniċi, operazzjonali u ambjentali kollha li jaffettwaw il-prestazzjoni tal-infrastruttura tal-ajruport u s-subsistemi differenti tiegħu;”;
            
            
               (c) jiżdied il-punt (n) li ġej:
            
            
               “(n) “parametri ta’ koordinazzjoni tal-COVID-19” għandha tfisser parametri ta’ koordinazzjoni riveduti li jirriżultaw fi tnaqqis tal-kapaċità tal-ajruport disponibbli f’ajruport koordinat minħabba miżuri sanitarji speċifiċi imposti mill-Istati Membri b’rispons għall-pandemija tal-COVID-19.”;
            
            
               (2) L-Artikolu 8 huwa emendat kif ġej:
            
            
               (a) jiddaħħal il-paragrafu 2a li ġej:
            
            
               “2a. Matul il-perjodu msemmi fl-Artikolu 10a(2a), serje ta’ slots li tingħata lura lill-ġemgħa ta’ slots skont l-Artikolu 8(1) fi tmiem il-perjodu ta’ skedar (il-“perjodu ta’ skedar ta’ referenza”), għandha, fuq talba, tiġi allokata lill-perjodu ta’ skedar ekwivalenti li jmiss lil trasportatur tal-ajru li jkun opera mill-inqas ħames slots tas-serje inkwistjoni wara l-applikazzjoni tal-Artikolu 10a(7) matul il-perjodu ta’ skedar ta’ referenza.
            
            
               Fil-każ li aktar minn applikant wieħed jissodisfa r-rekwiżiti tal-ewwel subparagrafu, għandha tingħata prijorità lit-trasportatur tal-ajru li jkun opera l-akbar numru ta’ slots minn dik is-serje.";
            
            
               (b) jiddaħħal il-paragrafu 6a li ġej:
            
            
               “6a. Fil-perjodu li matulu japplikaw il-parametri ta’ koordinazzjoni tal-COVID-19 u sabiex ikunu jistgħu jiġu applikati kif xieraq dawn il-parametri ta’ koordinazzjoni, il-koordinatur jista’ jemenda l-ħin tas-slots mitluba jew allokati li jaqgħu fi ħdan il-perjodu speċifikat fil-paragrafu 2a tal-Artikolu 10a jew jikkanċellahom wara li jkun sema’ lit-trasportatur tal-ajru kkonċernat. F’dan il-kuntest, il-koordinatur għandu jqis ir-regoli u l-linji gwida addizzjonali msemmija fl-Artikolu 8(5), skont il-kundizzjonijiet stabbiliti fih.”;
            
            
               (3) L-Artikolu 10(4) huwa emendat kif ġej:
            
            
               (a) il-punt (d) huwa sostitwit b’dan li ġej:
            
            
               “(d) proċedimenti ġudizzjarji li jikkonċernaw l-applikazzjoni tal-Artikolu 9 għar-rotot fejn ikunu ġew imposti obbligi ta’ servizz pubbliku skont l-Artikolu 4 tar-Regolament (KEE) Nru 2408/92 li jirriżultaw fis-sospensjoni temporanja tal-operat ta’ dawk ir-rotot;”;
            
            
               (b) jiżdied il-punt (e) li ġej:
            
            
               “(e) matul il-perjodu msemmi fl-Artikolu 10a(2a), l-introduzzjoni, wara l-31 ta’ Jannar għall-istaġun tas-sajf ta’ wara jew wara l-31 ta’ Awwissu għall-istaġun tax-xitwa ta’ wara, mill-awtoritajiet pubbliċi ta’ miżuri maħsuba biex jindirizzaw it-tixrid tal-pandemija tal-COVID-19 f’tarf wieħed ta’ rotta li għaliha, is-slots inkwistjoni ntużaw jew kienu ppjanati li jintużaw, bil-kundizzjoni li l-miżuri ma kinux ġew ippubblikati fiż-żmien meta ġiet allokata s-serje ta’ slots u li l-miżuri jwasslu għal waħda minn dawn li ġejjin:
            
            
               – għeluq parzjali jew totali tal-fruntiera, tal-ajruport jew tal-ispazju tal-ajru matul parti sostanzjali tal-perjodu ta’ skedar rilevanti,
            
            
               – impediment serju għall-kapaċità tal-passiġġieri li jivvjaġġaw ma’ kwalunkwe trasportatur fuq dik ir-rotta diretta matul parti sostanzjali tal-perjodu ta’ skedar rilevanti.”
            
            
               (c) jiżdiedu l-paragrafi li ġejjin:
            
            
               “Il-punt (e) tal-ewwel subparagrafu għandu japplika fil-perjodu li matulu japplikaw il-miżuri msemmija fih u matul sitt ġimgħat addizzjonali, fil-limiti msemmija fit-tielet, ir-raba’ u l-ħames subparagrafi. Madankollu, fejn il-miżura msemmija fil-punt (e) ma tibqax tapplika inqas minn sitt ġimgħat qabel it-tmiem tal-perjodu ta’ skedar, il-punt (e) għandu japplika għall-bqija tal-perjodu ta’ sitt ġimgħat biss meta s-slots fil-perjodu ta’ skedar sussegwenti jintużaw għall-istess rotta.
            
            
               Il-punt (e) tal-ewwel subparagrafu għandu japplika biss għas-slots użati għal rotot li għalihom kienu diġà ntużaw qabel il-pubblikazzjoni tal-miżuri msemmija fil-punt (e).
            
            
               Il-punt (e) tal-ewwel subparagrafu ma għandux jibqa’ japplika fejn it-trasportatur tal-ajru, bl-użu tas-slots inkwistjoni, jibdel għal rotta mhux affettwata mill-miżuri tal-awtoritajiet pubbliċi.
            
         
         
            
               Il-punt (e) tal-ewwel subparagrafu għandu japplika għal massimu ta’ żewġ perjodi ta’ skedar konsekuttivi.”;
            
            
               (4) L-Artikolu 10a huwa emendat kif ġej:
            
            
               (a) il-paragrafu 1 huwa sostitwit b’dan li ġej:
            
            
               “1.
                     Għall-finijiet tal-Artikoli 8(2) u tal-Artikolu 10(2), il-koordinaturi għandhom iqisu s-slots allokati għall-perjodu mill-1 ta’ Marzu 2020 sas-27 ta’ Marzu 2021 bħallikieku ġew operati mit-trasportatur tal-ajru li lilu jkunu ġew allokati inizjalment.”;
            
            
               (b) jiddaħħal il-paragrafu 2a li ġej:
            
            
               “2a.
                     Fir-rigward tal-perjodu mit-28 ta’ Marzu 2021 sat-30 ta’ Ottubru 2021 u għall-finijiet tal-Artikolu 8(2) u tal-Artikolu 10(2), jekk trasportatur tal-ajru juri għas-sodisfazzjon tal-koordinatur li s-serje ta’ slots inkwistjoni ġiet operata, kif awtorizzata mill-koordinatur, minn dak it-trasportatur tal-ajru għal mill-inqas 40 % tal-ħin matul il-perjodu ta’ skedar li għalih ġiet allokata, it-trasportatur tal-ajru għandu jkun intitolat għall-istess serje ta’ slots għall-perjodu ta’ skedar ekwivalenti li jmiss.
            
            
               Fir-rigward tal-perjodu msemmi fl-ewwel subparagrafu, il-valuri perċentwali msemmija fl-Artikolu 10(4) u fil-punt (a) tal-Artikolu 14(6) għandhom ikunu 40 %.”;
            
            
               (c) il-paragrafu 3 huwa sostitwit b’dan li ġej:
            
            
               “3.
                     Fir-rigward ta’ slots b’data bejn id-9 ta’ April 2020 u s-27 ta’ Marzu 2021, il-paragrafu 1 għandu japplika biss fejn it-trasportatur tal-ajru jkun irritorna s-slots rilevanti mhux użati lill-koordinatur għar-riallokazzjoni lil trasportaturi tal-ajru oħrajn.”;
            
            
               (d) jiddaħħal il-paragrafu 3a li ġej:
            
            
               “3a.
                     Il-Paragrafu 2a ma għandux japplika:
            
            
               (a)
                     fir-rigward ta’ serje ta’ slots allokati lil trasportatur tal-ajru għal perjodu ta’ skedar partikolari, fejn dak it-trasportatur ma kienx ġie allokat l-istess serje ta’ slots għall-perjodu ta’ skedar ekwivalenti preċedenti;
            
            
               (b)
                     fir-rigward ta’ serje ta’ slots li, b’effett mill-perjodu ta’ skedar inkwistjoni, ikunu ġew skambjati bejn it-trasportaturi tal-ajru skont il-punt (c) tal-Artikolu 8a(1) u fejn l-iskambju jkun inkluda kumpens monetarju jew kwalunkwe tip ieħor ta’ kumpens.”;
            
            
               (e) il-paragrafu 4 huwa sostitwit b’dan li ġej:
            
            
               “4.
                     Meta l-Kummissjoni ssib, abbażi tad-data ppubblikata mill-Eurocontrol, li hija l-maniġer tan-network għall-funzjonijiet tan-network tat-traffiku tal-arju tal-Ajru Uniku Ewropew, li t-tnaqqis fil-livell tat-traffiku tal-ajru meta mqabbel mal-livell fil-perjodu korrispondenti fl-2019 qed jippersisti u, abbażi tat-tbassir tat-traffiku tal-Eurocontrol, x’aktarx li se jkompli jippersisti, u ssib ukoll, abbażi tal-aħjar data xjentifika disponibbli, li din is-sitwazzjoni hija r-riżultat tal-impatt tal-pandemija tal-COVID-19, il-Kummissjoni għandha tadotta atti delegati f’konformità mal-Artikolu 12a biex temenda l-perjodu speċifikat fil-paragrafu 2a kif xieraq.
            
            
               Il-Kummissjoni għandha s-setgħa li tadotta atti delegati f’konformità mal-Artikolu 12a biex temenda l-valuri perċentwali msemmija fil-paragrafu 2a ta’ dan l-Artikolu f’medda ta’ bejn 0 u 80 %. Għal dan il-għan, il-Kummissjoni għandha tikkunsidra bidliet li jintervjenu mid-dħul fis-seħħ tar-Regolament (UE) [2021/XXX referenza għal dan ir-Regolament], filwaqt li tqis l-elementi li ġejjin: 
            
            
               (a) data ppubblikata mill-Eurocontrol dwar il-livelli tat-traffiku u t-tbassir tat-traffiku;
            
            
               (b) l-evoluzzjoni tat-tendenzi tat-traffiku tal-ajru matul il-perjodi ta’ skedar, filwaqt li titqies ukoll l-evoluzzjoni osservata mill-bidu tal-pandemija tal-COVID-19; u
            
            
               (c) indikaturi relatati mad-domanda għat-trasport bl-ajru tal-passiġġieri u tal-merkanzija, inkluż it-tendenzi rigward id-daqs tal-flotta, l-użu tal-flotta, u l-fatturi tat-tagħbija.
            
            
               L-atti delegati skont dan il-paragrafu għandhom jiġu adottati mhux aktar tard mill-24 ta’ Jannar għall-perjodu ta’ skedar tas-sajf ta’ wara u mhux aktar tard mill-24 ta’ Awwissu għall-perjodu ta’ skedar tax-xitwa ta’ wara.”;
            
         
         
            
               (f) il-paragrafu 5 huwa mħassar;
            
            
               (g) jiżdied il-paragrafu 7 li ġej:
            
            
               “7.
                     Matul il-perjodu msemmi fil-paragrafu 2a, it-trasportaturi tal-ajru għandhom jagħmlu kwalunkwe slot li ma jkunux beħsiebhom jużaw disponibbli għall-koordinatur għar-riallokazzjoni lil trasportaturi tal-ajru oħrajn, mhux inqas minn tliet ġimgħat qabel id-data tal-operat.”;
            
            
               (5) fl-Artikolu 12a, il-paragrafu 2 huwa sostitwit b’dan li ġej:
            
            
               “2.
                     Is-setgħa ta’ adozzjoni ta’ atti delegati msemmija fl-Artikolu 10a għandha tiġi konferita lill-Kummissjoni sal-24 ta’ Awwissu 2024.”;
            
            
               (6) L-Artikolu 14 huwa emendat kif ġej:
            
            
               (a) fil-paragrafu 5, jiżdied is-subparagrafu li ġej:
            
            
            
               “L-Istati Membri għandhom jistabbilixxu u japplikaw sanzjonijiet effettivi, dissważivi u proporzjonati jew miżuri ekwivalenti fil-każ li trasportatur tal-ajru jonqos ripetutament u intenzjonalment milli jikkonforma mal-Artikolu 10a(7). Tali sanzjonijiet u miżuri għandhom jinkludu l-possibbiltà tal-irtirar tal-benefiċċju tal-Artikolu 10a(2a), fejn dan ikun iġġustifikat mill-każ individwali.”;
            
            
               (b) fil-paragrafu 6 jiżdied il-punt (c) li ġej: “(c)
                     Matul il-perjodu msemmi fl-Artikolu 10a(2a), meta koordinatur jiddetermina, abbażi l-informazzjoni għad-dispożizzjoni tiegħu, li trasportatur tal-ajru waqqaf l-operazzjonijiet tiegħu f’ajruport u ma għadux jista’ jopera s-slots li jkunu ġew allokati lilu, il-koordinatur għandu jirtira s-serje ta’ slots inkwistjoni mingħand dak it-trasportatur tal-ajru għall-bqija tal-perjodu ta’ skedar u jpoġġihom fil-ġemgħa, wara li jkun sema’ lit-trasportatur tal-ajru kkonċernat.”.
            
            
               Artikolu 2
            
            
               Dan ir-Regolament għandu jidħol fis-seħħ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  
                        Ir-Regolament tal-Kunsill (KEE) Nru 95/93 tat-18 ta’ Jannar 1993 dwar ir-regoli komuni għall-allokazzjoni ta’ slots f’ajruporti tal-Komunità, ĠU L 14, 22.1.1993, p. 1.
               
               
                  
                     (2)
                  
                        “Joint agreement of airlines, airports and slot coordinators on conditions that should be applied to an extension of a slot waiver to the full NW2020 season” (Ftehim konġunt bejn il-linji tal-ajru, l-ajruporti u l-koordinaturi tas-slots dwar kundizzjonijiet li jenħtieġ li jiġu applikati għal estensjoni ta’ eżenzjoni tas-slots għall-istaġun sħiħ NW2020” https://www.euaca.org/up/files/NW20%20EU%20Slot%20Waiver%20-%20Common%20proposal%20airlines%20-%20airports%20-%20slots%20coordinators.pdf
               
               
                  
                     (3)
                  
                        ĠU C , , p. .
               
               
                  
                     (4)
                  
                        ĠU C , , p. .
               
               
                  
                     (5)
                  
                        Ir-Regolament tal-Kunsill (KEE) Nru 95/93 tat-18 ta’ Jannar 1993 dwar ir-regoli komuni għall-allokazzjoni ta’ slots f’ajruporti tal-Komunità (ĠU L 14, 22.1.1993, p. 1).
               
               
                  
                     (6)
                  
                        ĠU L 123, 12.5.2016, p. 1.